Cardronas, kus Sildaru tegi pea aasta eest oma viimase võistluse enne põlvevigastust, jäeti Big Airi kvalifikatsioon ära. Sellele vaatamata on 16-aastase sportlase koht ööl vastu laupäeva toimuvas finaalis kindlustatud.

Sportlase isa Tõnis Sildaru rääkis Õhtulehele, et põhjus oli osade võistlejate jaoks liiga suures hüppes. 12 osalejast neli loobusid stardist ja seega jäi järele kaheksa sportlast, kes pääsesid otse finaali.

"Kindlasti oleks võistlustunnetuse mõttes hea olnud, kui kvalifikatsioon oleks ikkagi toimunud," ütles Tõnis Sildaru. "Lihtne muidugi olema ei saa. Aga kui õnne on, siis võib hästi minna."

Sildaru kaitseb Cardronas juunioride MM-tiitlit nii pargi- kui rennisõidus, neist esimese kvalifikatsioon on kavas 29. augustil ja teise oma 2. septembril.